KOMMENTAR: Lytterene forsvinner i hopetall fra de riksdekkende radiokanalene, etter hvert som de frivillig forlater FM-båndet i område etter område. Og nå har desperasjonen blitt så stor at de komersielle (P4 og Radio Norge), velger å bryte den Stortingsvedtatte stengeplanen som de selv, sammen med NRK, har vært pådrivere for å gjennomføre.

16. juni skulle P4 og Radio Norge’s sendere blitt slukket på Hvalebykampen i Gran. Men neida: senderne går fremdeles for fullt! De vil nok forsøke og forsvare seg med at årsaken er at de må ha dekning inn i Akershus (hvor de ennå ikke har slukket), men dette er bare sludder i og med at retningsgraden for antennesystemet på Hvalebykampen peker nord-vest, som er stikk motsatt av retning Akershus.

For NRK’s høye herrer er nok nattesøvnen ikke noe stort problem, for der tikker uansett våre lisensbetaleres innbetalinger trofast inn to ganger pr. år, så økonomien er sikret.

Verre kan det kanskje være med nattesøvnen hos de DAB-ansvarlige hos P4 og Radio Norge? Nå ser de hvor katastrofal denne FM-slukkingen er for de riksdekkende radiokanalene.

Samtidig forbauser det meg at disse 100%-eide utenlandske selskapene, skal få gjøre akkurat som de vil, og fortsette og sende på FM i områder hvor de skulle slukket. Dette burde våre politikere ta tak i og få en slutt på.

Vi har investert i både innhold (nye programledere), og nye sendere, for nettopp kanskje å kunne få et lite fortrinn da de riksdekkende kringkasterne skulle bli borte fra FM 16. juni. Men det er tydeligvis så hett rundt øra til de DAB-ansvarlige i P4 og Radio Norge, at de faktisk bryter den vedtatte slukkeplanen og fortsetter sine sendinger på FM-båndet.

Og hvem skal erstatte vårt tap ved at vi nå har satset, men ikke får den effekten som vi hadde regnet med? Vi har jo hele tiden forholdt oss til den Stortingsvedtatte slukkeplanen.

Forøvrig har nå ITU (International Telecommunication Union), akkurat bestemt at FM-radio skal være installert i både nettbrett og telefoner, pga. beredskapsformidling når krisesituasjoner oppstår. I USA har dette allerede trådt i kraft, og Mexico har også vedtatt å gjøre det samme.

Norge sitter altså igjen med selveste Svarte-Per, som det eneste landet i verden som har vedtatt denne dustete overgangen til DAB for de riksdekkende aktørene.

Irland har nå begynt å slukke sine DAB-sendere fordi radioaktørene ikke er interessert i å investere i DAB, og Hong Kong vedtok før påske, å slukke alle sine DAB-sendere.

Danmark har utsatt FM-slukking på ubestemt tid, og har akkurat tildelt vel 360 nye FM-konsesjoner som gjelder frem til 2027. Finland skrinla DAB for godt i 2007, og Sverige gjorde det samme i juni i fjor.

For et par år siden forsvarte NRK seg med at de måtte ha brukt minst 200 mill. kroner på å ruste opp FM-nettet, om de skulle fortsatt å sende på det. I tillegg til investeringer på flere milliarder på DAB, (ingen tør å si hva dette egentlig har kostet), bruker de nå over 200 millioner på å tette DAB-hull!

Anders Taaje

Radio Randsfjord